La UPCCA de Manises informa la joventut davant l'auge de la ludopatia
28 de octubre de 2024

L’alumnat de secundària rebrà informació sobre els perills dels jocs d'atzar

La Unitat de Prevenció Comunitària (UPCCA) depenent de la Regidoria de Serveis Socials de l'Ajuntament de Manises, a través del seu programa de gestió saludable de les tecnologies, iniciat a 2017, formarà en prevenció de conductes d'abús dels jocs d'atzar i apostes en línia a l’alumnat dels tres instituts de secundària del municipi.

A més i amb motiu del Dia Sense Jocs d'Atzar de l'Organització Mundial de la Salut (OMS) que es commemora el dia 29 d’octubre, la Regidoria de Serveis Socials ha impulsat, baix l'eslògan "La teua sort no està a les teues mans", una campanya de conscienciació sobre els perills associats als jocs d'apostes, especialment els vinculats a les plataformes en línia, que s'ha convertit en una addicció creixent, sobretot entre els i les adolescents.

La immediatesa i l'accés fàcil als jocs d'apostes en línia fomenten respostes impulsives que, sovint, deriven en una incapacitat progressiva per a controlar el comportament de joc. Segons el regidor de Serveis Socials de l'Ajuntament de Manies, Juan Carlos Esteve, "aquesta problemàtica, que en molts casos comença en la joventut, requereix atenció i acció primerenca, i per això la UPCCA de Manises treballa als centres de secundària i primària, amb l'objectiu de previndre l'abús d'aquestes pràctiques".

A més, des de 2019 l'Ajuntament de Manises impulsa el programa de prevenció escolar "QTJ? Què et jugues", dirigit a estudiants de batxillerat i cicles formatius, per tal de conscienciar als joves sobre els perills de la ludopatia i mitigar les seues conseqüències a llarg termini.